Bejaarde talle kere tydens huisroof gesteekArgieffoto: Kent Williamson Die polisie in Phalaborwa ondersoek ŉ saak van huisroof nadat ŉ 82-jarige vrou in haar huis in Monnastraat in Phalaborwa, Limpopo, gewelddadig aangeval en beroof is. Lt.kol. Moatshe Ngoepe, provinsiale woordvoerder van die polisie, het gesê Juliana Haremse, ook bekend as Juliana van Schalkwyk, is Donderdagmiddag in haar huis oorval en talle kere in haar nek gesteek. “Sy het baie ernstige steekwonde aan haar keel en linkerarm opgedoen,” het Ngoepe gesê. Volgens Ngoepe is Haremse se bene ook vasgebind en kleefband is om haar nek gebind. Die voorval het ure lank geduur, van Donderdag om 13:25 tot Vrydag om 09:20, het Ngoepe gesê. “Weens [Haremse se] ernstige beserings was sy nie in staat om te praat nie. ŉ Ambulans is ontbied om haar na ŉ hospitaal te neem vir verdere mediese behandeling,” het Ngoepe gesê. Maroela Media verneem een van die bure het onraad vermoed en by Haremse se huis gaan ondersoek instel waar sy glo op die vloer van die motorhuis aangetref is. ŉ Familielid het aan Maroela Media gesê een van die aanvallers het in Van Schalkwyk se bed gelê en televisie kyk terwyl sy bloeiend in die motorhuis gelê het. Daar word ook beweer dat die aanvallers met haar voertuig van die toneel gevlug het. Ngoepe kon egter nie hierdie inligting bevestig nie. Hy het wel gesê Haremse se selfoon en ŉ onbekende hoeveelheid kontant is deur die verdagtes geroof. “Ons kan nog nie sê hoeveel aanvallers daar was nie. Die polisieondersoek duur steeds voort,” het hy gesê. Haremse se kleinseun het op Facebook gesê sy ouma is sewe keer in die nek gesteek “en vir ure lank gemartel”. Haremse se dogter het aan Maroela Media gesê sy sal later kommentaar oor die voorval lewer. Niemand is nog in verband met die voorval in hegtenis geneem nie.